6. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 685 της 31 Αυγ./14 Σεπτ. 1961 (ΦΕΚ Α΄  163) Περί ιδρύσεως κύκλου σπουδών Μηχανικών παρά τη Ανωτ. Σχολή Μηχανολόγων - Ηλεκτρολόγων του Ε.Μ. Πολυτεχνείου, μιας εκτάκτου έδρας και θέσεων Επιμελητών παρά τω Ιδρύματι τούτω. Έχοντες υπ’ όψει τα άρθρ. α)1 του Νόμ. 1493/1944, ως αντικατεστάθη δια της υπ’ αριθ. 295/1946 πράξεως του Υπουργικού Συμβουλίου και 31(παρ. 4) του Ν.Δ. 3974/59, β)την υπ’ αριθ. 273/24.5.1961 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και γ)την υπ’ αριθ. 405/21 Ιουν. 1961 γνωμοδότησιν του Συμβουλίου της Επικρατείας προτάσει των Ημετέρων επί των Οικονομικών και επί της Εθνικής Παιδείας και Θρησκευμάτων Υπουργών στηριζομένη εις αποφάσεις της Συγκλήτου του Εθνικού Μ. Πολυτεχνείου ληφθείσας κατά τας Συνεδρίας αυτής τη 9.10.1958 και 28.4.1960 μετά σχετικήν πρότασιν του Συλλόγου των καθηγητών της Ανωτάτης Σχολής Μηχανολόγων Ηλεκτρολόγων του ιδρύματος τούτου, απεφασίσαμεν και διατάσσομεν: Άρθρ.1.-1.Ιδρύεται παρά τη Ανωτάτη Σχολή Μηχανολόγων - Ηλεκτρολόγων του Ε.Μ. Πολυτεχνείου κύκλος σπουδών Μηχανικών παραγωγής, αρχόμενος από του Γ΄ έτους της εν τη Σχολή ταύτη φοιτήσεως. 2.Προς λειτουργίαν του κύκλου τούτου σπουδών ιδρύεται μία (1) έκτακτος έδρα παρά τω ως άνω ιδρύματι υπό τον τίτλον «Τεχνικοοικονομικής αναλύσεως». Άρθρ.2.-Εις τας υφισταμένας παρά τω ως άνω ιδρύματι θέσεις Επιμελητών (Α΄ Κατηγορίας) προστίθενται 25 θέσεις, εξ ων 5 ορίζονται δια τας ανάγκας του εν άρθρ. 1 του παρόντος ιδρυομένου κύκλου σπουδών. Εις τον επί της Εθνικής Παιδείας και Θρησκευμάτων Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 